

**ДЕКЛАРАЦИЯ**

от участниците в

ПЪРВА НАЦИОНАЛНА КОНФЕРЕНЦИЯ

НА ЛЕКАРСКИТЕ АСИСТЕНТИ В БЪЛГАРИЯ

И КРЪГЛА МАСА:

„***С отговорност за бъдещето на професията Лекарски асистент в България“***

19 - 20 ОКТОМВРИ 2023 г.

 Ние, участниците в Първа национална конференция на лекарските асистенти в България и кръгла маса: „*С отговорност за бъдещето на професията Лекарски асистент в България“* организирана от Тракийски университет, Медицински факултет – Стара Загора, състояла се на 19 – 20 октомври 2023 г,. приемаме декларация, с която дефинираме основни проблемни области в обучението, професионалната реализация и нормативната регулация с отношение към професията „Лекарски асистент“ и след дискусия предлагаме на вниманието на компетентните по темата лица и институции, изложените по-долу, възможни действия и решения.

 **Лекарските асистенти са професионалисти от направление „Здравни грижи“, подготвени по медицински модел, различен от този на лекарите. Специфичната компетентност ги поставя в медицинската йерархия след лекарите, с право на диагностично-консултативна, лечебна дейност и здравни грижи в обем регламентиран с наредба 1 на МЗ. Извършвайки делегирани от лекарската практика медицински дейности кадрите осигуряват възможност за ефективно използване на лекарския потенциал, което ги определя като икономически рентабилни – подходящи при кадрови дефицит в системата на здравеопазване, нарастващи потребности на обществото от медицински услуги и здравни грижи и повишаващи се цени на услугите в здравеопазването.**

Основни дискутирани проблемни области и обсъдени възможни действия и решения

за бъдещето на професията „Лекарски асистент“ в България:

1. *Необходимо действие и подкрепа за признаване на самостоятелна професионално-съсловна организация на лекарските асистенти в България* в съответствие със Закона за висше образование, § 4в. от Допълнителните разпоредби (доп. - ДВ, бр. 62 от 2006 г., в сила от 01.01.2007 г.)

Една национално представителна самостоятелна професионално-съсловна организация на лекарските асистенти и фелдшерите ще предостави възможност за:

* обективно представителство на съсловието пред институциите, с представяне на специфичните за професията проблеми, както и предложения за тяхното решаване (аналогично на професиите със самостоятелни професионални организации – помощник-фармацевти и зъботехници);
* самоуправление и самоконтрол в рамките на специфичната професия, в съответствие с професионалната медицинска етика и добра медицинска практика.;
* поддържане на обективен професионален регистър на съсловието на лекарските асистенти и фелдшери, с възможност за всеобхватен и адекватен контрол за спазване на здравното законодателство от професионалистите;
* създаване на „Етичен кодекс“, като система от насоки и принципи, описващи професионалните медицински ценности, знания, умения и етично поведение – задължителни за практиката на лекарските асистенти и фелдшерите, като гаранция за предоставяне на добра медицинска помощ.
1. Промяна на Наредба 1 от 8 февруари 2011 г. за професионалните дейности, които медицинските сестри, акушерките, асоциираните медицински специалисти, зъботехниците и здравните асистенти могат да извършват по назначение или самостоятелно (загл. Доп. – ДВ, бр. 61 от 2022 г.),

Раздели: IV и IX „а“, Професионални дейности, които фелдшерите и лекарските асистенти могат да извършват самостоятелно или по назначение от лекар.

*Професионални дейности, които биха предоставили по-голяма автономия на лекарските асистенти/фелдшери в отдалечени, непривлекателни населени места, не покрити от общопрактикуващи лекари и без достъп на жителите до Първична медицинска помощ.*

1. Необходимо е преразглеждане на въведените протоколи за предоставяне на спешната медицинска помощ и *мястото и ролята на лекарския асистент в СМП.*
2. Преразглеждане на Наредбата за Единните държавни изисквания за придобиване на висше образование по специалностите „Медицинска сестра“, „Акушерка“ и „Лекарски асистент“ за образователно-квалификационна степен „Бакалавър“ *(*загл. Изм. и доп. – ДВ, бр. 32 от 2016 г.)*,* Раздел III „а“

*относно квалификацията на преподавателите по практическо обучение на студентите от специалност „Лекарски асистент“ - специалисти със същата базова квалификация (фелдшер/лекарски асистент), като гаранция за съхраняване спецификата на професионалната дейност на лекарския асистент*, аналогично на текстовете в наредбата уреждащи практическото обучение на студентите от специалностите „медицинска сестра“ и „акушерка“.

1. Промяна на Наредбата за Единните държавни изисквания за придобиване на висше образование по специалността „Управление на здравните грижи“ за образователно-квалификационните степени „Магистър“ и „Бакалавър“ от професионално направление „Обществено здраве“. (приета с ПМС №125 от 18.08.2006 г., обн. ДВ. бр. 70 от 29 август 2006 г., изм. ДВ. бр.87 от 7 октомври 2008 г.), *с актуализация и включване в съответните текстове на термина „лекарски асистент“***,** с което те да бъдат равнопоставени с останалите изброени професии; *да отпадне изискването за провеждане на кандидат-студентски изпит за ОКС „магистър“ по „Управление на здравните грижи“.*
2. Преразглеждане на Наредба 1 от 22 януари 2015 г. за придобиване на специалност в системата на здравеопазването*, поради същите съображения посочени в предходната точка.*
3. Необходимо е да се създаде възможност в университетите за *обучение на лекарските асистенти в магистърски програми с клинична насоченост - профилиране конкретно в спешна и първична медицинска помощ,* които ще позволят разширяване на компетенциите в структурите, в които приоритетно се реализират кадрите.

Участниците в научния форум –

Първа национална конференция на лекарските асистенти в България и кръгла маса:

*„С отговорност за бъдещето на професията Лекарски асистент в България“,*

**Вярваме, че с предоставянето на декларацията** **правим принос**

в политиката за утвърждаване на специалността „Лекарски асистент“ във висшите учебни заведения и повишаване качеството на подготовка на студентите, пълноценната реализация на професионалистите в здравната система в полза на обществените интереси.

Декларация се предоставя на вниманието на:

1. Проф. д-р Христо Хинков - Министър на здравеопазването на Република България;
2. Проф. д-р Костадин Ангелов – Председател на Комисията по здравеопазване в Народното събрание;
3. Госпожа Милка Василева – Председател на Българската асоциация на професионалистите по здравни грижи;
4. Господин Александър Александров – Председател на Българския съюз на лекарските асистенти и фелдшери

Текстът на декларацията е подкрепен с имената и подписите на участниците в кръглата маса.